
Утреня (приходская)
«Бог Господь»
Тропарь ап. от 70-ти Тимофе́я Ефесскаго, глас 4
Бла́гости научи́вся и трезвя́ся во всех,/ благо́ю со́вестию священноле́пно обо́лкся,/ поче́рпл еси́ от сосу́да избра́ннаго неизрече́нная/ и, ве́ру соблю́д, ра́вное тече́ние соверши́л еси́,/ апо́столе Тимофе́е./ Моли́ Христа́ Бо́га// спасти́ся душа́м на́шим. (Дважды)
Сла́ва Отцу́, и Сы́ну, и Свято́му Ду́ху/
Тропарь прмч. Анаста́сия Перся́нина
Му́ченик Твой, Го́споди, Анаста́сий/ во страда́нии свое́м вене́ц прия́т нетле́нный от Тебе́, Бо́га на́шего,/ име́яй бо кре́пость Твою́,/ мучи́телей низложи́,/ сокруши́ и де́монов немощны́я де́рзости./ Того́ моли́твами// спаси́ ду́ши на́ша.
И ны́не, и при́сно, и во ве́ки веко́в. Ами́нь.
Крестобогородичен, глас 4: Де́во Пренепоро́чная, Ма́ти Христа́ Бо́га, / ору́жие про́йде Твою́ пресвяту́ю ду́шу, / егда́ распина́ема ви́дела еси́ во́лею Сы́на и Бо́га Твоего́, / Его́же, Благослове́нная, моля́щи не преста́й / проще́ние прегреше́ний нам дарова́ти.
Канон
Песнь 1
Кано́н Креста́ (в сре́ду у́тра). Глас 1.
Ирмос, глас 1: Го́рькия рабо́ты изба́влься Изра́иль,/ непроходи́мое про́йде я́ко су́шу,/ врага́ зря́ потопля́ема,/ пе́снь я́ко благоде́телю пое́т Бо́гу,/ чудоде́ющему мы́шцею высо́кою,// я́ко просла́вися.
Песнь 3
Кано́н Креста́ (в сре́ду у́тра). Глас 1.
Ирмос, глас 1: Не му́дростию и бога́тством да хва́лится сме́ртный свои́м,/ но ве́рою Госпо́днею правосла́вно взыва́я Христу́ Бо́гу,/ и поя́ при́сно:// на ка́мени Твои́х за́поведей утверди́ мя, Влады́ко.
Катавасия
Ирмос, глас 1: Еди́не, ве́дый челове́ческаго существа́ не́мощь/ и ми́лостивно в не вообра́жся,/ препоя́ши мя с высоты́ си́лою,/ е́же вопи́ти Тебе́, Святы́й:/| одушевле́нный хра́ме неизрече́нныя сла́вы Твоея́, Человеколю́бче.
Песнь 4
Кано́н Креста́ (в сре́ду у́тра). Глас 1.
 Ирмос, глас 1: Слы́ша дре́вле Авваку́м Христе́ чу́дный Тво́й слу́х,/ и стра́хом взыва́ше:/ от ю́га Бо́г прии́дет, и Святы́й от горы́ приосене́нныя ча́щи,/ спасти́ пома́занныя:// сла́ва си́ле Твое́й Го́споди.
Песнь 5
Кано́н Креста́ (в сре́ду у́тра). Глас 1.
Ирмос, глас 1: Све́т Тво́й незаходи́мый возсия́й Христе́/ в сердца́ ве́рно пою́щих Тя́,/ ми́р подава́яй на́м, па́че ума́./ Те́м от но́щи неве́дения ко дню́ све́том Твои́м теку́ще,// славосло́вим Тя́ Человеколю́бче.
Песнь 6
Кано́н Креста́ (в сре́ду у́тра). Глас 1.
Ирмос, глас 1: Ве́сь от страсте́й безме́рных содержу́ся,/ и ки́том зо́л снизпадо́х:/ но возведи́ из истле́ния мя́ Бо́же,/ я́коже пре́жде Ио́ну,/ и ве́рою безстра́стие ми́ да́руй,/ я́ко да во гла́се хвале́ния,// и спасе́ния ду́хом пожру́ Ти.
Катавасия
Ирмос, глас 1: Из утро́бы Ио́ну младе́нца изблева́ морски́й зверь,/ якова́ прия́т;/ в Де́ву же все́льшееся Сло́во/ и плоть прие́мшее про́йде, сохра́ншее нетле́нну./ Его́же, бо не пострада́ истле́ния,/ Ро́ждшую сохрани́ неврежде́нну.
Песнь 7
Кано́н Креста́ (в сре́ду у́тра). Глас 1.
Ирмос, глас 1: Проидо́ша я́ко черто́г пе́щный пла́мень нестерпи́мый,/ и́же за благоче́стие иногда́ о́троцы святи́и показа́вшеся я́ве,/ и согла́сно воспева́юще, пе́снь поя́ху:// отце́в Бо́же благослове́н еси́.
Песнь 8
Кано́н Креста́ (в сре́ду у́тра). Глас 1.
Ирмос, глас 1: Чу́да преесте́ственнаго показа́ о́браз,/ огнеро́сная пе́щь дре́вле:/ о́гнь бо не опали́ ю́ныя де́ти,/ Христо́во явля́я безсе́менное от Де́вы Боже́ственное рождество́./ Те́м воспева́юще воспои́м:/ да благослови́т тва́рь вся́ Го́спода,// и превозно́сит во вся́ ве́ки.
Катавасия
Ирмос, глас 1: Чу́да преесте́ственнаго/ росода́тельная изобрази́ пещь о́браз:/ не бо, я́же прия́т, пали́т ю́ныя,/ я́ко ниже́ огнь Божества́ Де́вы,/ в Ню́же вни́де утро́бу./ Тем, воспева́юще, воспое́м:/ да благослови́т тварь вся Го́спода// и превозно́сит во вся ве́ки.
Песнь 9
Кано́н Креста́ (в сре́ду у́тра). Глас 1.
Ирмос, глас 1: Неизглаго́ланное Де́вы та́инство:/ не́бо бо сия́, и престо́л херуви́мский,/ и светоно́сный черто́г показа́ся./ Христа́ Бо́га Вседержи́теля.// Сию́ благоче́стно я́ко Богоро́дицу велича́ем.
Катавасия
Ирмос, глас 1: О́браз чи́стаго Рождества́ Твоего́/ огнепали́мая купина́ показа́ неопа́льная,/ и ны́не на нас напа́стей свире́пеющую угаси́ти, мо́лимся, пещь,/ да Тя, Богоро́дице,// непреста́нно велича́ем.
Стихиры на стиховне
Октоих, глас 1, среда
Канонарх: Глас 1,  Тебе́ на дре́ве пригво́ждшагося пло́тию.
Тебе́ на дре́ве пригво́ждшагося пло́тию, / и живо́т на́м пода́вшаго,/ я́ко Спа́са и Влады́ку,// пои́м непреста́нно.
Стих: Испо́лнихомся зау́тра ми́лости Твоея́ Го́споди, и возра́довахомся, и возвесели́хомся, во вся́ дни́ на́шя возвесели́хомся, за дни́, в ня́же смири́л ны́ еси́, ле́та, в ня́же ви́дехом зла́я. И при́зри на рабы́ Твоя́, и на дела́ Твоя́. / 
и наста́ви сы́ны и́х.
Твои́м кресто́м Христе́,/ еди́но ста́до бы́сть а́нгелов и челове́ков,/ и во еди́ном собо́ре не́бо и земля́ весели́тся, вопия́:// Го́споди сла́ва Тебе́.
Стих: И бу́ди све́тлость Го́спода Бо́га на́шего на на́с, и дела́ ру́к на́ших испра́ви на на́с. / 
и де́ло ру́к на́ших испра́ви.
Ва́с всехва́льнии му́ченицы,/ ни ско́рбь, ни теснота́, ни гла́д,/ ни гоне́ние, ниже́ ра́ны, ни я́рость звере́й, ни ме́чь,/ ниже́ о́гнь претя́щий разлучи́ти от Бо́га возмого́ша:/ любо́вию же па́че к Нему́,/ я́ко в чужди́х подви́гшеся телесе́х,/ естество́ забы́сте, сме́рть презре́вше./ Те́мже и по достоя́нию боле́зней ва́ших мзду́ прия́сте,/ и небе́снаго ца́рствия насле́дницы бы́сте,// непреста́нно моли́теся о душа́х на́ших.
Слава, глас 5.
Сла́ва Отцу́, и Сы́ну, и Свято́му Ду́ху, 
Преподо́бне о́тче,/ победи́тель ми́дов и халде́ев быв мы́сленных,/ всю Вавило́на пре́лесть низложи́в си́лою Креста́,/ ни гла́дкостию сласте́й умягчи́лся еси́,/ ни огня́ искуше́ний убоя́лся еси́./ Сего́ ра́ди Христо́с Бог наш/ почестьми́ победи́тельными тя венча́./ Те́мже, со А́нгелы предстоя́, ко Го́споду моли́ся,// прося́ ми́ра и душа́м на́шим ве́лия ми́лости.
И ныне, глас 5.
и ны́не, и при́сно, и во ве́ки веко́в. Ами́нь.
Егда́ Грозд, ненасажде́н сущ,/ я́ко лоза́, отрасти́ла еси́,/ узре́вши на Дре́ве пове́шена,/ прободе́на же копие́м в Боже́ственная ре́бра,-/ что сие́,– глаго́лала еси́,– Сы́не и Бо́же Мой -/ Ка́ко, И́же неду́ги вся и стра́сти исцеля́яй,/ стра́сти терпи́ши, Безстра́стен сый по естеству́ Боже́ственному?/ Что Тебе́ безблагода́тнии лю́дие,/ Благоде́телю, сия́ возда́ша, вме́сто благодея́ний? -/ вопия́ла еси́, Пречи́стая./ Но Того́ страстьми́ страсте́й мя свободи́ти моли́ непреста́нно,// я́ко да сла́влю Тя.
Тропари в конец Утрени
Тропарь ап. от 70-ти Тимофе́я Ефесскаго, глас 4
Бла́гости научи́вся и трезвя́ся во всех,/ благо́ю со́вестию священноле́пно обо́лкся,/ поче́рпл еси́ от сосу́да избра́ннаго неизрече́нная/ и, ве́ру соблю́д, ра́вное тече́ние соверши́л еси́,/ апо́столе Тимофе́е./ Моли́ Христа́ Бо́га// спасти́ся душа́м на́шим.
Сла́ва Отцу́, и Сы́ну, и Свято́му Ду́ху.
Тропарь прмч. Анаста́сия Перся́нина, глас 4
Му́ченик Твой, Го́споди, Анаста́сий/ во страда́нии свое́м вене́ц прия́т нетле́нный от Тебе́, Бо́га на́шего,/ име́яй бо кре́пость Твою́,/ мучи́телей низложи́,/ сокруши́ и де́монов немощны́я де́рзости./ Того́ моли́твами/ спаси́ ду́ши на́ша.
И ны́не, и при́сно, и во ве́ки веко́в. Ами́нь.
Крестобогородичен, глас 4: Тя велича́ем, Богоро́дице, вопию́ще: / Ты еси́ гора́, от нея́же неизглаго́ланно отсече́ся Ка́мень // и врата́ а́дова сокруши́.
1-й час
Тропари
Тропарь ап. от 70-ти Тимофе́я Ефесскаго, глас 4
Бла́гости научи́вся и трезвя́ся во всех,/ благо́ю со́вестию священноле́пно обо́лкся,/ поче́рпл еси́ от сосу́да избра́ннаго неизрече́нная/ и, ве́ру соблю́д, ра́вное тече́ние соверши́л еси́,/ апо́столе Тимофе́е./ Моли́ Христа́ Бо́га/ спасти́ся душа́м на́шим.
Сла́ва Отцу́, и Сы́ну, и Свято́му Ду́ху.
Тропарь прмч. Анаста́сия Перся́нина, глас 4
Му́ченик Твой, Го́споди, Анаста́сий/ во страда́нии свое́м вене́ц прия́т нетле́нный от Тебе́, Бо́га на́шего,/ име́яй бо кре́пость Твою́,/ мучи́телей низложи́,/ сокруши́ и де́монов немощны́я де́рзости./ Того́ моли́твами/ спаси́ ду́ши на́ша.
Кондак ап. от 70-ти Тимофе́я Ефе́сскаго и прмч Анаста́сия Пе́рсскаго, глас 1
Боже́ственнаго ученика́ и спутеше́ственника Па́влова Тимофе́я,/ ве́рнии, воспои́м вси,/ с сим почита́юще му́драго Анаста́сия,/ возсия́вшаго от Перси́ды, я́ко звезду́,/ и отгоня́щаго душе́вныя на́ша стра́сти/ и неду́ги теле́сныя.

